
    RAPORT

asupra proiectului de Lege pentru aprobarea Ordonanţei de urgenţă a Guvernului nr.80/2000 privind admiterea cu taxă în învăţământul preuniversitar de stat, în licee, şcoli profesionale şi şcoli de ucenici, peste cifra de şcolarizare pentru care se asigură finanţare de la bugetul de stat


În urma examinării proiectului de Lege pentru aprobarea Ordonanţei de urgenţă a Guvernului nr.80/2000 privind admiterea cu taxă în învăţământul preuniversitar de stat, în licee, şcoli profesionale şi şcoli de ucenici, peste cifra de şcolarizare pentru care se asigură finanţare de la bugetul de stat, în ziua de 6 martie 2001, Comisia a hotărât că acesta nu poate fi acceptat şi propune Plenului respingerea pentru următoarele motive: 

· în art.32 (4) din Constituţia României se prevede că învăţământul de stat este gratuit, potrivit legii;
· introducerea şcolarizării cu taxă în învăţământul preuniversitar de stat, crează diferenţieri între elevi privind statutul acestora, determinat de posibilităţile economice ale susţinătorilor legali ai elevilor, producând separatism în şcoală;
· se crează diferenţieri salariale nejustificate între profesorii care lucrează exclusiv în sistemul bugetar şi cei care parţial sunt remuneraţi din taxele încasate de la elevi;
· în sistemul de învăţământ din România există alternative educaţionale; învăţământul particular preuniversitar este una din aceste alternative;
· Art.13 din Pactul internaţional relativ la drepturile economice, sociale şi culturale recomandă gratuitatea în toate formele de învăţământ de stat. Aceasta pune în valoare principiile juridice şi morale care guvernează sistemul de învăţământ de stat.
Având în vedere conţinutul juridic şi obiectul reglementării, proiectul de lege face parte din categoria legilor ordinare.

